次韵呂由義見贈之什兼簡若谷居仁
作者：饒節
朝代：宋

paragraphs: 行年本數奇，閱世復癡絕。
巉然寒餓表，但未朋友缺。
晚得二三子，楚楚著行列。
家學有師法，保身盡明哲。
堂皇建鐘磬，戶牖照玉雪。
白晳采蘭手，未負如意鐵。
由來石中璞，不在苦分別。
當時偶一見，頓使我心悅。
道喪古人遠，君子或降節。
狐裘儻羔袖，豈待跖與桀。
若人苟相久，可以輔衰拙。
歡喜奏微吟，聊嗣登歌闋。